Kázeň z ev. Služieb Božích v Bratislave (NK), utorok po 22. nedeli po Svätej

Trojici, 7. 11. 2023, 18.00; ES 356, 282, 420, Žalm 16, Antifóna 88

**4. Mojžišova 20, 22 – 29**: *„****22****Keď sa vydali na cestu z Kádeša, prišiel celý zbor Izraelcov na vrch Hór.****23****Tu – na vrchu Hór, na hranici s Edómskom – riekol Hospodin Mojžišovi a Áronovi:****24****Áron bude pripojený k svojmu ľudu, lebo nevojde do krajiny, ktorú som dal Izraelcom, pretože ste sa sprotivili môjmu rozkazu pri vodách Meríby.****25****Vezmi Árona i jeho syna Eleázára a vyveď ich na vrch Hór.****26****Vyzleč Áronovi jeho rúcho a obleč doň jeho syna Eleázára; Áron bude pripojený k svojmu ľudu a zomrie tam.****27****Mojžiš vykonal, ako mu prikázal Hospodin: vystúpili na vrch Hór pred zrakom celého zboru,****28****Mojžiš vyzliekol Áronovi jeho rúcho a obliekol doň jeho syna Eleázára. Potom Áron zomrel tam na temene vrchu. Nato Mojžiš a Eleázár zostúpili z vrchu.****29****Keď celý zbor videl, že Áron skonal, celý dom Izraela ho oplakával tridsať dní.“*

**4. Mojžišova 33, 38 – 39**: *„****38****Vtedy na rozkaz Hospodinov kňaz Áron vystúpil na vrch Hór a tam zomrel v štyridsiatom roku po vyjdení Izraelcov z Egypta, prvý deň piateho mesiaca.****39****Áron mal stodvadsaťtri rokov, keď zomrel na vrchu Hór.“*

**Milí bratia a milé sestry!**

Azda intenzívnejšie ako po iné časti roka, myslíme v tomto období na našich drahých, ktorých pozemský život sa uzavrel.

I v textoch Písma svätého, ktoré sme čítali, sa akoby uzaviera príbeh. Na vrchu Hór zomiera veľkňaz Áron a Boží ľud prechádza naproti vrhu Nébó, kde onedlho skoná aj Áronov brat a vodca Izraelcov Mojžiš. **Oboch bratov spája láska, ale aj spoločný hriech** pri Vodách Meríby (Vodách sváru – 4. Mojžišova 20, 12 – 13), kvôli ktorému nemohli vojsť do zasľúbenej krajiny.

Áron na vrchu Hór pred svojou smrťou odovzdá svoju funkciu veľkňaza svojmu synovi tým, že ho Mojžiš vyzliekol Árona z z jeho služobného rúcha a obliekol doň Áronoho syna Eleázára. Tým bola vytvorená kňazská dynastia, trvajúca napriek zániku chrámu až dodnes.

Aj Mojžiš hľadá svojho nástupcu. Azda by si želal, aby to bol niektorý z jeho synov. Na Boží pokyn sa ním však stáva statočný a rozhodný Józua.

Písmo sväté tu hovorí **o dvojakom možnom spôsobe následníctva. Prvé je rodičovské a druhé učiteľské.**

Otec Áron odovzdáva úrad veľkňaza svojmu synovi Eleázárovi. Učiteľ Božieho zákona Mojžiš odovzdáva vedenie Božieho ľudu svojmu žiakovi Józuovi. Zo stránok Biblie aj zo skúseností, ktoré prináša život vieme, že **aktívni veriaci síce pozitívne ovplyvňujú vo viere ďalších ľudí, no často ani zďaleka nemajú také veriace deti, ako by si želali.**

Ako to je s nami? Sme skôr nasledovníkmi Mojžiša ako Árona? Alebo je „pes zakopaný“ v tom, že deti silne veriacich rodičov vyrastajú nezriedka s pocitom, že ich rodičia dávajú prednosť cirkvi pred vlastnými potomkami, čo potom tieto deti odcudzuje od cirkvi aj od rodičov?

**Mojžišovi potomkovia sa od viery nevzdialili.** V 1. Knihe Kronickej čítame, že: *„14 Synovia Mojžiša, muža Božieho, boli však pripočítaní ku kmeňu Lévího.“*Spomenuté sú tam aj mená Mojžišových vnukov: Šebúél bol potomkom Mojžišovho syna *Géršóma.*Ďalší Mojžišov syn *Elíezer* mal síce len jediného potomka Rechabju, no Biblia uvádza, že *„Rechabjových synov bolo veľmi mnoho.“* (1Kron 23, 14 – 17) Mojžišov vnuk Šebúél bol *predstaveným nad pokladmi,* podobne ďalší z Mojžišovho pokolenia „*Šelómít bol so svojimi bratmi nad všetkými pokladmi zo zasvätených darov, ktoré zasvätili kráľ Dávid, rodinní predáci, tisícnici, stotníci a vojvodcovia.“* (1Kron 26, 24 – 25).

Navzdory rečovej vade bol Mojžiš prorokom, učiteľom a vodcom Božieho ľudu. Jeho Áron toho veľa nenahovoril, tlmočil však Božiemu ľudu to, čo Mojžišovi oznamoval Hospodin. Áron ako kňaz skôr prinášal obete a modlil sa jeho deti pokračovali v jeho službe. Z Písma vieme, že keď „*Áron skonal, celý dom Izraela ho oplakával tridsať dní.“* Také čosi sa nedočítame ani Mojžišovi, ktorý bol azda najvýznamnejšou postavou Božieho ľudu Starej zmluvy.

**Môžeme uvažovať, či Árona s jeho mlčaním a modlitbou ľud miloval viac ako Mojžiša? Alebo o tom, či ticho nie je niekedy lepším prejavom lásky ako slová?**

Každopádne **smrť veľkňaza Árona mala aj funkciu zmierenia**.

Staré hriechy sú odpustené a Boží ľud izraelský mohol onedlho vstúpiť do krajiny zasľúbenej mu Hospodinom. Vôbec smrť veľkňaza v SZ mala funkciu zmierenia. Podľa 4M 35, 28 mal človek, ktorý niekoho zabil bez predošlého nepriateľstva a snovania úkladov, ktorý kohosi usmrtil neúmyselne, nešťastnou náhodou – z nepozornosti, možnosť utiecť do útočištného mesta. V tomto azyle musel zostať až do smrti veľkňaza. **Smrť veľkňaza mala** teda **zástupnú zmierujúcu funkciu – vyslobodzovala vinníka z dôsledkov jeho hriechu.** Počas svojho života veľkňaz zmieroval prestúpenia celého Božieho ľudu a keď zomrel, **jeho život bol prijatý Bohom v prospech tých, ktorí – čo aj neúmyselne spôsobili smrť – a tým si podľa Zákona smrť aj zasluhovali.** Veľkňazov život – Bohom zástupne prijatý, znamenal pre týchto previnilcov amnestiu. Vďaka svedectvu textov Starej zmluvy môžeme lepšie porozumieť tomu čo čítame v NZ v Liste Židom (9, 11 – 12 . 15): *„****11****Ale keď* ***prišiel Kristus, Veľkňaz*** *budúcich hodnôt, vošiel raz navždy do svätyne cez väčší a dokonalejší stánok, nie rukou urobený, to jest nie z tohto stvoreného sveta,****12******ani nie s krvou kozlov a teliat, ale so svojou vlastnou krvou, a vydobyl večné vykúpenie.****...* ***15****Preto je prostredníkom novej zmluvy,* ***aby Jeho smrťou, smerujúcou k vykúpeniu z priestupkov, spáchaných za prvej zmluvy, prijali povolaní zasľúbenie večného dedičstva****.“*

Amen.

**Modlitba**: Pane, ďakujeme Ti za Árona, Mojžiša a všetkých, ktorí dokázali svoju vieru odovzdať svojim deťom. Prosíme o naše deti, krstné deti a vnúčatá. Modlíme sa za ich vieru. Ďakujeme za všetkých, ktorí k viere viedli nás. Ďakujeme, že nás upozorňuješ na vzácnosť daru života a zároveň nám ukazuješ, že máš riešenia aj pre naše previnenia. Ďakujeme za Pána Ježiša Krista, v ktorom máme Veľkňaza, moc čistého života ktorého je väčšia ako naše hriechy. Prosíme, aby sme túto dobrú správu vedeli odovzdávať ďalším. Amen.

*Použitím myšlienok Mikuláša Vymětala a Lukáša Klímu (NKD 2023):* **Martin Šefranko, evanjelický a. v. farár**